b"\n_START_ARTICLE_\nOrbitador del transbordador espacial\n_START_PARAGRAPH_\nL'orbitador (en angl\xc3\xa8s orbiter) \xc3\xa9s la part del sistema de transbordador espacial que se situa en \xc3\xb2rbita al voltant de la Terra i que torna per a aterrar en una pista. El vehicle t\xc3\xa9 l'aparen\xc3\xa7a d'un avi\xc3\xb3 espacial i pot dur una tripulaci\xc3\xb3 de fins a deu membres (el m\xc3\xa9s com\xc3\xba s\xc3\xb3n set). L'orbitador mesura 37,2 m de longitud, 24 m d'amplada m\xc3\xa0xima entre ales i pesa 75 tones quan est\xc3\xa0 buit. La major part de la seva secci\xc3\xb3 interm\xc3\xa8dia \xc3\xa9s un compartiment on es duu la c\xc3\xa0rrega que normalment consisteix en sat\xc3\xa8l\xc2\xb7lits, subministraments per a l'Estaci\xc3\xb3 Espacial Internacional i material classificat en missions del Departament de Defensa dels EUA._NEWLINE_L'orbitador t\xc3\xa9 tres motors que prenen el seu combustible del tanc exterior. Aquests motors proporcionen prop del 20% de l'embranzida que necessita el sistema per a ascendir i posar-se en \xc3\xb2rbita (la resta de l'embranzida la proporcionen els dos coets que es llancen juntament amb el vehicle i el tanc de combustible). Est\xc3\xa0 cobert per un sistema de protecci\xc3\xb3 t\xc3\xa8rmica (TPS)."